KIRJALLINEN KYSYMYS E-3607/98

esittäjä(t): Elisabeth Schroedter (V) komissiolle

(3. joulukuuta 1998)

Aihe: Kreikkalaiset Kreetaan kuuluvat Gaudopoulan ja Gaudosin saaret, joita on ehdotettu NATURA 2000:een kuuluviksi yhteisölle tärkeiksi ensisijaisesti suojeltaviksi luontotyypeiksi

1. Kreikan aluesuunnittelu- ja ympäristöministeriö on määritellyt perusteellisten tutkimusten perusteella Kreetaan kuuluvat Gaudopoulan ja Gaudosin saaret korvaamattomiksi luonnon perinnöiksi ja ehdottanut niitä sen vuoksi NATURA 2000:een kuuluviksi yhteisölle tärkeiksi ensisijaisesti suojeltaviksi luontotyypeiksi. Onko komissio tietoinen siitä, että Gaudopoulan saari aiotaan tasoittaa ja asfaltoida kokonaan ja että sitä aiotaan käyttää teollisuusalueena ja että Gaudosin saari aiotaan kaupungistaa ja asuttaa tiheästi?

2. Onko komissio tietoinen siitä, että näiden saarten rakennuttamiseen, teollistamiseen tai kaupungistamiseen aiotaan käyttää Euroopan rakennetukea? Jos se on tietoinen siitä, kuinka suurista rahamääristä hankkeessa on kyse ja mikä on yhteisön tuen prosentuaalinen määrä?

3. Onko komissio sitä mieltä, että näiden saarten ainutlaatuisen kasvi- ja eläinmaailman tuhoaminen on yhdenmukainen Euroopan ympäristölainsäädännön ja Amsterdamin sopimuksen kanssa, jossa pidetään ympäristön suojelua ja parantamista kaikkien jäsenvaltioiden perustehtävänä?

4. Missä määrin komissio tuntee Gaudopoulan saaren asemaa? Kuuluuko tämä saari Euroopan sisämarkkinoiden sääntöjen soveltamisalaan? Jos näin ei ole, miten komissio suhtautuu siihen teoreettiseen mahdollisuuteen, että siellä harjoitetaan tavaroiden uudelleenlastausta sisämarkkina-aluetta koskevien sääntöjen ulkopuolella, mutta sen välittömässä maantieteellisessä läheisyydessä?

Komission jäsenen Ritt Bjerregaardinkomission puolesta antama vastaus

(12. helmikuuta 1999)

1. Gaudopoulan ja Gaudosin saaret sisältyvät luetteloon ehdotetuista yhteisön tärkeinä pitämistä alueista, jonka Kreikan viranomaiset ovat toimittaneet komissiolle luontotyyppien sekä luonnonvaraisen eläimistön ja kasviston suojelusta annetun neuvoston direktiivin 92/43/ETY(1). mukaisesti, jotta nämä saaret voitaisiin tulevaisuudessa ottaa osaksi Euroopan ekologista Natura 2000 -verkostoa. Gaudopoulan saaren osalta arvoisan parlamentin jäsenen mainitsemat seikat ovat komission tiedossa. Kreikan viranomaisilta pyydetään tarkat tiedot Gaudopoulaan suunnitellusta teollisuuslaitoksesta ja Gaudosin saaren kaupungistamisesta. Jo saatujen epävirallisten tietojen mukaan Kreikan ympäristöministeriö ei ole hyväksynyt Gaudopoulaan suunniteltujen hankkeiden ympäristövaikutuksista tehtyä arviota.

2. Gaudopoulan saarelle suunniteltuja investointeja koskevien huhujen johdosta komissio on pyytänyt Kreikan viranomaisilta tietoja asiasta. Näiden tietojen mukaan saarella ei ole käynnissä konkreettisia hankkeita eikä sellaisia ole hyväksytty. Tämän vuoksi yhteisön tukea ei ole haettu eikä sitä ole tähän tarkoitukseen varattu.

3. Kyseisellä alueella esiintyy eräitä ensisijaisesti suojeltavia luontotyyppejä ja lajeja, joten se olisi direktiivissä 92/43/ETY vahvistettujen perusteiden mukaan valittava yhteisön tärkeänä pitämäksi alueeksi. Tästä syystä komissio on sitä mieltä, että jäsenvaltion on direktiivin 92/43/ETY ja sen EY:n perustamissopimuksen mukaisten velvoitteiden nojalla pidättäydyttävä kaikista toimista, jotka ovat omiaan vaarantamaan alueen ekologisen koskemattomuuden.

4. Gaudopoulan ja Gaudosin saaret ovat vuonna 1913 tehdyn Lontoon sopimuksen perusteella Kreikan itsemääräämisoikeuden alaisia.

Kreikan liittymisestä Euroopan yhteisöihin tehdyssä asiakirjassa(2). ei määrätä minkäänlaisesta erityisjärjestelystä näiden saarien osalta.

Yhteisön lainsäädäntöä (sekä primääri- että sekundäärioikeutta) sovelletaan sen vuoksi näihin saariin samalla tavoin kuin niitä sovelletaan Kreikan koko maantieteelliseen alueeseen.

(1) EYVL L 206, 22.7.1992.

(2) EYVL L 291, 19.11.1979.